Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την κατ´εξαίρεση χρησιμοποίηση των τόκων του Ευρωπαϊκού Ταμείου Ανάπτυξης για τη χρηματοδότηση του κόστους που συνδέεται με την εφαρμογή της διαδικασίας αποκέντρωσης στις χώρες ΑΚΕ για μια μεταβατική περίοδο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Eισαγωγη

Η Επιτροπή αποφάσισε στις 16 Μαΐου 2000 να μεταρρυθμίσει τη διαχείριση των προγραμμάτων εξωτερικής βοήθειας στο πλαίσιο της συνολικής μεταρρύθμισης της Επιτροπής που διεξάγεται υπό την επίβλεψη του αντιπροέδρου Kinnock.

Αυτή η απόφαση έφερε στο φως την έλλειψη ανθρώπινων πόρων από την οποία πάσχει η Επιτροπή για να εφαρμόσει την εξωτερική βοήθεια. Τα στοιχεία της μεταρρύθμισης που συνδέονται με τους ανθρώπινους πόρους συνίστανται στην επαναδιοργάνωση της διαχείρισης του κύκλου του έργου, σε σημαντική αποκέντρωση των δραστηριοτήτων προς τις εξωτερικές αντιπροσωπείες, στην κατάργηση των γραφείων τεχνικής βοήθειας και στην επανενσωμάτωση ισοδύναμου προσωπικού με άλλους τύπους συμβάσεων.

Η εφαρμογή της "αποκέντρωσης" αποβλέπει στο να βελτιώσει την αποτελεσματικότητα της διαχείρισης της βοήθειας και την ποιότητα των ενεργειών. Η μεταφορά της διαδικασίας λήψης αποφάσεων κοντά στους τόπους εφαρμογής θα επιταχύνει τον προγραμματισμό, τον προσδιορισμό και την εφαρμογή των προγραμμάτων και έργων. Θα μειώσει επίσης τις καθυστερήσεις και τα διοικητικά κωλύματα, θα οργανώσει με ορθολογικό τρόπο τη χρησιμοποίηση των ανθρώπινων πόρων, θα μειώσει τους "εκ των προτέρων" ελέγχους των καθηκόντων, θα καταστήσει τους αρμόδιους υπαλλήλους περισσότερο υπεύθυνους και θα ενισχύσει την επιτόπου συνεργασία με τα κράτη μέλη.

Στη διορθωτική επιστολή αριθ.1 του προκαταρκτικού σχεδίου του προϋπολογισμού για το 2001, η Επιτροπή προέβη σε εκτίμηση των αναγκών σε προσωπικό και πιστώσεις για τη διοίκηση που απαιτούνται για να συνδυασθούν οι δραστηριότητες της Επιτροπής με τους ανθρώπινους πόρους της. Αν ληφθούν υπόψη η αναδιάρθρωση και οι επανατοποθετήσεις που έχουν ήδη αποφασισθεί, σε επίπεδο ανθρώπινων πόρων προκύπτει ένα έλλειμμα 1.254 θέσεων στην Επιτροπή, από τις οποίες οι 574 (το 46%) στις υπηρεσίες εξωτερικών σχέσεων.

Οι πρώτες εκτιμήσεις σχετικά με τις ανάγκες των αντιπροσωπειών σε προσωπικό στο πλαίσιο της αποκέντρωσης έδειξαν ότι κάθε αντιπροσωπεία θα χρειασθεί κατά μέσο όρο 10 έως 15 άτομα επιπλέον (μόνιμοι υπάλληλοι, εξωτερικοί εμπειρογνώμονες, εξωτερικό τοπικό προσωπικό).

Οι πόροι για τις θέσεις των μόνιμων υπαλλήλων πρέπει να βρεθούν στο τμήμα Α του προϋπολογισμού μέσω της αναδιάρθρωσης, επανατοποθέτησης και ορισμένων επιπρόσθετων θέσεων που ζητούνται στη διορθωτική επιστολή του προκαταρκτικού σχεδίου προϋπολογισμού για το 2001. Από την άλλη πλευρά, το κόστος των εξωτερικών εμπειρογνωμόνων και του τοπικού προσωπικού προβλέπεται να καλυφθεί με τη χρησιμοποίηση μιας αναλογίας των κονδυλίων δαπανών του τμήματος ΒΑ του προϋπολογισμού που αφορούν τις εν λόγω αντιπροσωπείες, δηλαδή τα προγράμματα ALA, MEDA, TACIS, PHARE.

Αυτός ο διακανονισμός καλύπτει το κόστος του εξωτερικού προσωπικού (όπου περιλαμβάνονται και η κατάρτιση, τα έξοδα γραφείου και η υλικοτεχνική υποστήριξη όπως η πληροφορική) για όλες τις αντιπροσωπείες εκτός από αυτές των κρατών ΑΚΕ (Αφρική, Καραϊβική και Ειρηνικός), το κυριότερο καθήκον των οποίων είναι η διαχείριση της βοήθειας που παρέχει το Ευρωπαϊκό Ταμείο Ανάπτυξης (ΕΤΑ). Αυτό οφείλεται στο γεγονός ότι το ΕΤΑ χρηματοδοτείται ξεχωριστά από τα κράτη μέλη, και αναφέρεται μόνον ως "π.υ." στο τμήμα Β του προϋπολογισμού της Επιτροπής.

Η εσωτερική συμφωνία μεταξύ των κρατών μελών για το 9ο ΕΤΑ διαθέτει ειδικά ποσό 125 εκατ. EUR επί 5 έτη για τις δαπάνες που συνδέονται με την εφαρμογή του 9ου ΕΤΑ. Ωστόσο, χρειάζεται περαιτέρω χρηματοδότηση για να χρηματοδοτηθούν οι δαπάνες της διαδικασίας αποκέντρωσης κατά τα έτη 2001 και 2002, πριν από την έναρξη ισχύος της συμφωνίας του Κοτονού. Η Επιτροπή προτείνει να χρηματοδοτηθούν τμήματα των επιπλέον δαπανών όσον αφορά τη διαδικασία αποκέντρωσης στα κράτη ΑΚΕ κατά τα έτη 2001 και 2002 από τους δεδουλευμένους τόκους των κατατεθειμένων κεφαλαίων του ΕΤΑ.

2. Tο προγραμμα αποκεντρωσης για τις αντιπροσωπειες στις ακε

Η πρώτη φάση της αποκέντρωσης, που προβλέπεται να αρχίσει στα μέσα του 2001, αφορά 23 αντιπροσωπείες, έξι από τις οποίες (Δομινικανή Δημοκρατία, Ακτή του Ελεφαντοστού, Κένυα, Μάλι, Σενεγάλη και Νότια Αφρική) είναι αντιπροσωπείες στις ΑΚΕ. Από αυτές, η Νότια Αφρική μπορεί να εξαιρεθεί για τους σκοπούς αυτής της διαδικασίας, επειδή διαθέτει το δικό της κονδύλιο στο τμήμα ΒΑ του προϋπολογισμού και δεν αντλεί από τους πόρους του ΕΤΑ.

Η δεύτερη φάση της αποκέντρωσης, η οποία προβλέπεται να αρχίσει το 2002, περιλαμβάνει άλλες 31 αντιπροσωπείες, οκτώ από τις οποίες (Μπενίν, Μπουρκίνα Φάσο, Καμερούν, Γουινέα (Κονάκρυ), Μαδαγασκάρη, Νίγηρ, Τανζανία και ΑΙΘΙΟΠΙΑ) βρίσκονται σε κράτη ΑΚΕ.

Η τρίτη και τελική φάση της αποκέντρωσης, προγραμματίζεται για το 2003 και περιλαμβάνει τις υπόλοιπες 31 αντιπροσωπείες στα κράτη ΑΚΕ, δηλ.: Αγκόλα, Μπαρμπάντος, Μποτσουάνα, Μπουρούντι, Κεντροαφρικανική Δημοκρατία, Κονγκό (Μπραζαβίλ), Λαϊκή Δημοκρατία του Κονγκό, Ερυθραία, Φίτζι, Γκαμπόν), Γουινέα-Μπισσάου, Γουιάνα, Αϊτή, Τζαμάικα, Λεσόθο, Μαλάουι, Μαυριτανία, Μαυρίκιος, Μοζαμβίκη, Ναμίμπια, Νιγηρία, Παπούα-Νέα Γουινέα, Ρουάντα, Σιέρα Λεόνε, Σουδάν, Τρινιντάντ και Τομπάγκο, Ουγκάντα , Ζιμπάμπουε, Τσαντ και Ζάμπια.

3. Eκτιμηση του κοστους

Το επιπλέον κόστος που δημιουργήθηκε από τη διαδικασία αποκέντρωσης κατανέμεται σε τρεις κατηγορίες:

(1) Αύξηση, μακροπρόθεσμα, των διοικητικών δαπανών στις ενδιαφερόμενες αντιπροσωπείες περιλαμβανομένου και του κόστους για τους επιπλέον μόνιμους υπαλλήλους σ´αυτές,

(2) Μη επαναλαμβανόμενες δαπάνες που συνδέονται με τη διαδικασία αποκέντρωσης, όπως δαπάνες μετακόμισης, εγκατάσταση υλικού εξοπλισμού, τεχνική κατάρτιση κλπ, και

(3) Επιπρόσθετο εξωτερικό προσωπικό (εμπειρογνώμονες και τοπικό προσωπικό).

3.1 Αυξήσεις των διοικητικών δαπανών

Οι αυξημένες διοικητικές δαπάνες διαχείρισης των διευρυμένων αντιπροσωπειών θα πρέπει να καλυφθούν από το τμήμα Α του προϋπολογισμού. Σ´αυτήν την κατηγορία εμπίπτει το υψηλότερο κόστος των γενικών διοικητικών δαπανών που οφείλεται στο ότι όλο και περισσότεροι μόνιμοι υπάλληλοι θα εργάζονται επιτόπου.

3.2 Δαπάνες που συνδέονται με την εγκατάσταση των"αποκεντρωμένων" αντιπροσωπειών

Υπάρχουν επιπλέον δαπάνες που συνδέονται με την εγκατάσταση των αποκεντρωμένων αντιπροσωπειών, όπως η εγκατάσταση ασφαλών διαύλων επικοινωνίας, προσαρμογή των υπαρχόντων και ενοικίαση επιπλέον κτιρίων, δαπάνες μετακόμισης, προσαρμογή των συστημάτων πληροφορικής (ΙΤ) και των συστημάτων διαχείρισης των έργων, κλπ. Αυτές οι δαπάνες θα πρέπει επίσης να καλυφθούν από το τμήμα Α του προϋπολογισμού.

3.3 Δαπάνες για το εξωτερικό προσωπικό

Προβλέπεται ότι οι επιπλέον ανάγκες προσωπικού για τις αντιπροσωπείες θα καλυφθούν σε μεγάλο βαθμό από εξωτερικό προσωπικό. Σ´αυτή την κατηγορία δαπανών εμπίπτουν επίσης οι διοικητικές δαπάνες που συνδέονται με την αποτελεσματική λειτουργία αυτής της κατηγορίας του προσωπικού (ενοικίαση γραφείων, σταθερές δαπάνες και δαπάνες συντήρησης, κατάρτιση, διαχείριση των συμβάσεων....) καθώς και οι σχετικές με τον εξοπλισμό δαπάνες (ηλεκτρονικοί υπολογιστές, κλπ.)

Αυτές οι δαπάνες υπολογίζονται ως εξής (ετήσιος μέσος όρος κόστους σε ευρώ):

Ομάδα 1Μεμονωμένοι εμπειρογνώμονες/ALAT : 120 000

Ομάδα 1 Τοπικοί υπάλληλοι (ΤΥ) : : 50 000

Ομάδα 2 Τοπικοί υπάλληλοι : : 32 000

Ομάδα 3 Τοπικοί υπάλληλοι : : 26 000.

4. Προτεινομενη πηγη της επιπροσθετης χρηματοδοτησης για την εναρξη της διαδικασιας αποκεντρωσης: τοκοι ETA

4.1 Χρηματοδότηση μετά το 2002:

´Οπως σημειώθηκε παραπάνω, η εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού (Μπενίν) στις 23 Ιουνίου 2000, και σχετικά με τη χορήγηση χρηματοδοτικής συνδρομής στις υπερπόντιες χώρες και εδάφη στις οποίες εφαρμόζονται οι διατάξεις του τέταρτου τμήματος της συνθήκης ΕΚ [1], προβλέπει στο άρθρο 4 ότι:

[1] EE L 317 της 15ης Δεκεμβρίου 2000 (εφεξής, εσωτερική συμφωνία του 9ου ΕΤΑ).

"Ποσό 125 εκατ. ευρώ θα κρατηθεί για τη χρηματοδότηση των δαπανών που στηρίζει η Επιτροπή στο πλαίσιο της υλοποίησης της συμφωνίας AΚΕ-EΚ."

Το άρθρο 9 παράγραφος (1), περίπτωση (β) της εσωτερικής συμφωνίας του 9ου ΕΤΑ προσδιορίζει εξάλλου ότι το εν λόγω ποσό μπορεί, μεταξύ άλλων, να χρησιμοποιηθεί για

"την ενίσχυση των διοικητικών ικανοτήτων της Επιτροπής και των αντιπροσωπειών της για να εξασφαλισθεί η ομαλή προετοιμασία και εφαρμογή των ενεργειών που χρηματοδοτούνται από το 9ο ΕΤΑ".

Επιπλέον, το άρθρο 9, παράγραφος 1 διασαφηνίζει ότι "αυτή η συνδρομή δεν παραχωρείται για τα βασικά καθήκοντα της ευρωπαϊκής δημόσιας υπηρεσίας, δηλαδή το μόνιμο προσωπικό της Επιτροπής".

´Αλλες πιθανές δραστηριότητες που μπορούν να χρηματοδοτηθούν από αυτές τις πηγές είναι οι διοικητικές και οικονομικές δαπάνες που προκύπτουν από τη διαχείριση των ρευστών διαθεσίμων του ΕΤΑ, καθώς και η χρηματοδότηση μελετών, εκτιμήσεων, λογιστικών ελέγχων ή υπηρεσιών παροχής συμβουλών.

Η χρηματοδότηση των δαπανών της αποκέντρωσης που σχετίζεται με τους εξωτερικούς εμπειρογνώμονες στις αντιπροσωπείες ΑΚΕ εμπίπτει στο πεδίο εφαρμογής του άρθρου 9, παράγραφος 1 περίπτωση (β) της εσωτερικής συμφωνίας του 9ου ΕΤΑ, όπως περιγράφεται παραπάνω. Είναι επομένως δυνατόν να χρηματοδοτηθούν τουλάχιστον εν μέρει οι δαπάνες για τη διαδικασία αποκέντρωσης στα κράτη ΑΚΕ μέσω αυτής της πηγής μόλις καθιερωθεί το 9ο ΕΤΑ.

4.2 Χρηματοδότηση κατά τη μεταβατική περίοδο (έως την έναρξη ισχύος της συμφωνίας του Κοτονού)

Δεδομένου ότι είναι απίθανο ότι η εσωτερική συμφωνία του 9ου ΕΤΑ θα έχει επικυρωθεί και τεθεί σε ισχύ πριν από τα μέσα του 2002, χρειάζεται να βρεθεί μια μεταβατική λύση για τη χρηματοδότηση της αποκέντρωσης στα κράτη ΑΚΕ.

Η Επιτροπή ενημερώνει το Συμβούλιο ότι, από τον Μάρτιο του 2001, πόροι 29,6 εκατ. Ευρώ που προέκυψαν από τους δεδουλευμένους τόκους των κατατεθειμένων κεφαλαίων του ΕΤΑ υπάρχουν στο γενικό ταμείο του ΕΤΑ [2]. Ως αποτέλεσμα της κανονικής πρακτικής για τη διαχείριση των πόρων του ΕΤΑ, οι τόκοι αυτοί δεν μπορούν να κατατμηθούν μεταξύ του 6ου, του 7ου και του 8ου ΕΤΑ, αλλά πρέπει να παραμείνουν αδιαχώριστα, στο γενικό ταμείο του ΕΤΑ.

[2] Οι τόκοι είναι προϊόν των κεφαλαίων που έχουν κατατεθεί από τα ΕΤΑ και προέρχονται από τα υπόλοιπα των λογαριασμών στις ευρωπαϊκές τράπεζες, οι τόκοι των οποίων καθορίζονται με συμβάσεις παροχής υπηρεσιών μεταξύ της ΓΔ Προϋπολογισμού και αυτών των τραπεζικών οργανισμών.

Το άρθρο 9, παράγραφος 2 της εσωτερικής συμφωνίας του 6ου ΕΤΑ σχετικά με τη χρηματοδότηση και τη διαχείριση της κοινοτικής βοήθειας [3] προβλέπει ότι "οποιαδήποτε άλλα έσοδα" που θα προστεθούν στο κεφάλαιο μπορεί να διατεθούν από το Συμβούλιο, που αποφασίζει με ειδική πλειοψηφία ύστερα από πρόταση της Επιτροπής.

[3] EE L 86 της 31ης Μαρτίου 1986 (εφεξής, εσωτερική συμφωνία του 6ου ΕΤΑ).

Το άρθρο 9, παράγραφος 2 της "εσωτερικής συμφωνίας του 8ου ΕΤΑ μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ" [4] προβλέπει ορισμένες πιθανές χρήσεις των εσόδων που προκύπτουν από τους τόκους των κατατεθειμένων κεφαλαίων στους εξουσιοδοτημένους οργανισμούς πληρωμής στην Ευρώπη. Ωστόσο, ύστερα από πρόταση της Επιτροπής, το Συμβούλιο μπορεί να αποφασίσει με ειδική πλειοψηφία να χρησιμοποιήσει τα έσοδα που αναφέρονται στο εν λόγω άρθρο για σκοπούς άλλους από αυτούς που προβλέπονται στην παράγραφο 2.

[4] EE L 156/108 της 29ης Μαΐου 1998 (εφεξής, εσωτερική συμφωνία του 8ου ΕΤΑ).

Το άρθρο 9 παράγραφος (2) της εσωτερικής συμφωνίας του 7ου ΕΤΑ για τη χρηματοδότηση και τη διαχείριση των ενισχύσεων της Κοινότητας, στο πλαίσιο της τέταρτης σύμβασης ΑΚΕ-ΕΟΚ" [5] δεν αναφέρει ρητώς παρόμοια ρήτρα για απόφαση του Συμβουλίου σχετικά με τη χρησιμοποίηση των τόκων για άλλους σκοπούς.

[5] EE L 229/288 της 17ης Αυγούστου 1991 (εφεξής, εσωτερική συμφωνία του 7ου ΕΤΑ).

Λόγω της αδυναμίας διαχωρισμού των δεδουλευμένων τόκων στο 6ο, 7ο και 8ο EΤΑ, η έλλειψη διάταξης στην εσωτερική συμφωνία του 7ου ΕΤΑ που να δίνει τη δυνατότητα στο Συμβούλιο να αποφασίζει για τη χρησιμοποίησή τους θα μπορούσε να οδηγήσει σε παρεμπόδιση της χρησιμοποίησης των δεδουλευμένων τόκων και στα τρία ΕΤΑ.

Ωστόσο, η αδυναμία χρησιμοποίησης αυτών των συνδυασμένων τόκων δεν μπορεί να είναι συμβατή με τις προθέσεις των αντιπροσώπων των κυβερνήσεων των κρατών μελών που ανέθεσαν ρητώς στο Συμβούλιο να αποφασίζει για τη χρησιμοποίησή τους στην εσωτερική συμφωνία του 6ου και 8ου ΕΤΑ. Εξάλλου, η φύση και ο στόχος και των τριών ΕΤΑ είναι ίδιοι. Ως εκ τούτου, η έλλειψη ρήτρας που να αναθέτει στο Συμβούλιο να αποφασίζει για τη χρησιμοποίηση αυτών των τόκων στο άρθρο 9, παράγραφος 2 της εσωτερικής συμφωνίας του 7ου EΤΑ φαίνεται ότι αποτελεί παράλειψη άνευ προθέσεως. Με βάση το ότι αυτό το κενό δεν αφέθηκε σκόπιμα, το άρθρο 9, παράγραφος 2 της εσωτερικής συμφωνίας του 7ου EΤΑ δεν μπορεί να ερμηνευθεί κατά τρόπο ώστε να εμποδίζει το Συμβούλιο να αποφασίζει για τη χρησιμοποίηση των δεδουλευμένων τόκων στο 6ο, 7ο και 8ο EΤΑ.

Η Επιτροπή προτείνει να αποφασίσει το Συμβούλιο να χρησιμοποιήσει τμήμα των δεδουλευμένων τόκων από τα κατατεθειμένα στο ΕΤΑ κεφάλαια για να συμβάλει στη χρηματοδότηση της διαδικασίας αποκέντρωσης στις αντιπροσωπείες στα κράτη ΑΚΕ κατά τη διάρκεια της μεταβατικής περιόδου. Αυτή η λύση είναι συνεπής με τις λεπτομέρειες χρηματοδότησης που προβλέπονται για την αποκέντρωση στις άλλες περιοχές του κόσμου.

Ειδικότερα, η Επιτροπή προτείνει να αποφασίσει το Συμβούλιο να χρησιμοποιήσει έως 23.000.000 εκατ. ευρώ από το παραπάνω αναφερθέν ποσό για να καλύψει τους παρακάτω τύπους δαπανών για τις 13 ενδιαφερόμενες αντιπροσωπείες, για μια περίοδο 2 ετών (από το τέλος του 2001 έως την αρχή του 2003, οπότε προβλέπεται ότι θα είναι διαθέσιμη η χρηματοδότηση από το 9ο ΕΤΑ) [6]:

[6] Το ποσό των 23.000.000 εκατ. ευρώ έχει υπολογισθεί με βάση ένα συμπληρωματικό προσωπικό κατά μέσο όρο 8 εμπειρογνωμόνων του επιπέδου 1 (5 ALAT και/ή μεμονωμένοι εμπειρογνώμονες + 3 τοπικοί υπάλληλοι της ομάδας 1), 2 τοπικοί υπαλληλοι του επιπέδου 2 και 1 τοπικός υπάλληλος του επιπέδου 3 για την αντιπροσωπεία, δηλαδή κατά μέσο όρο 840.000 ευρώ ετησίως για την αντιπροσωπεία. Σ´αυτό περιλαμβάνεται επίσης ποσό 500.000 ευρώ για τεχνική βοήθεια με σκοπό να διευκολυνθεί η αποκέντρωση του συστήματος OLAS, και απόθεμα 660.000 ευρώ για να καλυφθούν οι επιπρόσθετες απρόβλεπτες δαπάνες (υπολογιζόμενες περίπου σε 25.000 ευρώ ανά αντιπροσωπεία ετησίως).

(1) Δαπάνες που αφορούν τον προγραμματισμό, τον προσδιορισμό, την προετοιμασία, τη διαχείριση, την παρακολούθηση, τον λογιστικό έλεγχο και τον έλεγχο των ενεργειών της Επιτροπής όσον αφορά τη βοήθεια στις χώρες ΑΚΕ, ιδίως τις δαπάνες που συνδέονται με την πρόσληψη εμπειρογνωμόνων και τοπικών υπαλλήλων που θα βοηθήσουν σ´αυτά τα καθήκοντα.

(2) Διοικητικές δαπάνες εφόσον συνδέονται απευθείας με την αποτελεσματική λειτουργία των προσληφθέντων εμπειρογνωμόνων και τοπικών υπαλλήλων, περιλαμβανομένων και της αγοράς εξοπλισμού, της προσωρινής ενοικίασης επιπλέον χώρων γραφείου, των δαπανών που σχετίζονται με τις τεχνολογίες της πληροφόρησης, κ.λπ.

5. ΣΥΜΠΕΡΑΣΜΑΤΙΚΕΣ ΠΑΡΑΤΗΡΗΣΕΙΣ

Η πολιτική αναγκαιότητα και σκοπιμότητα της διαδικασίας αποκέντρωσης προς τις εξωτερικές αντιπροσωπείες είναι αναμφισβήτητη. Για όλες τις αντιπροσωπείες, με εξαίρεση αυτές που βρίσκονται στα κράτη ΑΚΕ, η λύση που συνίσταται στη χρησιμοποίηση μέρους των σχετικών κονδυλίων του τμήματος ΒΑ του προϋπολογισμού έγινε καταρχήν δεκτή. Το γεγονός ότι το ΕΤΑ δεν συμπεριλαμβάνεται σήμερα στις πιστώσεις των δαπανών του προϋπολογισμού της Επιτροπής αποτελεί ένα καθαρά τεχνικό εμπόδιο το οποίο η Επιτροπή προτείνει να ξεπερασθεί με τη χρησιμοποίηση των δεδουλευμένων τόκων από τα κατατεθειμένα κεφάλαια του ΕΤΑ.

Το υπολογιζόμενο ποσό του κόστους της αποκέντρωσης για την περίοδο 2001/2002 βασίζεται στην αξιολόγηση των ανθρώπινων πόρων που χρειάζονται για μια κατάλληλη διαχείριση, σε αποκεντρωμένη βάση, του υπάρχοντος και μελλοντικού φάσματος των δραστηριοτήτων των σχετικών αντιπροσωπειών στις ΑΚΕ. Σ´αυτό το πλαίσιο, η Επιτροπή θα επιθυμούσε να επιστήσει την προσοχή στα εξής :

- κατά τη διάρκεια του πρώτου γύρου της διαδικασίας αποκέντρωσης, οι υπηρεσίες της Επιτροπής θα πρέπει να διαχειρίζονται εκ παραλλήλου την πλειονότητα των αντιπροσωπειών που διέπονται από το παρόν σύστημα, και έναν αριθμό αντιπροσωπειών που βρίσκονται στη διαδικασία εκμάθησης του νέου "αποκεντρωμένου" συστήματος,

- αυτή η διαδικασία αποκέντρωσης συμπίπτει με την έναρξη ισχύος της συμφωνίας του Κοτονού, που έχει σημαντικό αντίκτυπο στη φύση των καθηκόντων και ευθυνών των αντιπροσωπειών στις ΑΚΕ και στις ανάγκες τους όσον αφορά το προσωπικό σε όρους ποσοτικούς και κατανομής.

Μακροπρόθεσμα, αναμένεται ότι η γενίκευση της αποκέντρωσης, καθώς και η ορθολογική οργάνωση όλου του φάσματος των έργων (με τη μείωση των ανεκτέλεστων εργασιών των έργων του προηγούμενου ΕΤΑ, τη συγκέντρωση των προγραμμάτων στους σημαντικότερους τομείς, κ.λπ...), η ενίσχυση των μηχανισμών συντονισμού (περιλαμβανομένης και της συγχρηματοδότησης) και η απλοποίηση των διαδικασιών και του τρόπου λειτουργίας θα επιτρέψουν μια επανεκτίμηση και επαναχρησιμοποίηση των πόρων που είναι αναγκαίοι για τη διαχείριση της συνεργασίας ΑΚΕ μεταξύ της κεντρικής υπηρεσίας και των αντιπροσωπειών.

Επιπλέον, η Επιτροπή επιθυμεί να τονίσει ότι:

(1) η παρούσα πρόταση αποτελεί μια προσωρινή λύση για την περίοδο μέχρι την έναρξη ισχύος της συμφωνίας του Κοτονού και οι αναγκαίες διατάξεις μπορούν να υιοθετηθούν στο τμήμα Α του προϋπολογισμού της Κοινότητας.

(2) δεν ζητούνται νέα κεφάλαια. Η χρηματοδότηση υπάρχει ήδη και δεν χρειάζεται για άλλους σκοπούς.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την κατ´εξαίρεση χρησιμοποίηση των τόκων του Ευρωπαϊκού Ταμείου Ανάπτυξης για τη χρηματοδότηση του κόστους που συνδέεται με την εφαρμογή της διαδικασίας αποκέντρωσης στις χώρες ΑΚΕ για μια μεταβατική περίοδο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τρίτη σύμβαση ΑΚΕ-ΕΚ,

την τέταρτη σύμβαση ΑΚΕ-ΕΚ [7], όπως τροποποιήθηκε από τη συμφωνία του Μαυρικίου που υπογράφηκε στις 4 Νοεμβρίου 1995 [8],

[7] ΕΕ L 229, 17.8.1991, σ.3.

[8] EE L 156, 29.5.1998, σ.3.

την εσωτερική συμφωνία της 19ης Φεβρουαρίου 1985 μεταξύ των κρατών μελών σχετικά με τη χρηματοδότηση και τη διαχείριση των ενισχύσεων της Κοινότητας [9] και ιδίως το άρθρο 9, παράγραφος 2,

[9] ΕΕ L 86, 31.3.1986.

την εσωτερική συμφωνία της 16ης Ιουλίου 1990 για τη χρηματοδότηση και τη διαχείριση των ενισχύσεων της Κοινότητας στο πλαίσιο της τέταρτης σύμβασης ΑΚΕ-ΕΟΚ [10] και ιδίως το άρθρο 9, παράγραφος 2,

[10] EE L 229/288, 17.8.1991 (εφεξής, εσωτερική συμφωνία του 7ου ΕΤΑ).

την εσωτερική συμφωνία της 15ης Δεκεμβρίου 1995 μεταξύ των αντιπροσώπων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ [11] και ιδίως το άρθρο 9, παράγραφος 2, δεύτερο εδάφιο,

[11] EE L 156/108, 29.5.1998 (εφεξής, εσωτερική συμφωνία του 8ου ΕΤΑ).

την πρόταση της Επιτροπής,

Εκτιμώντας τα εξής:

(1) Η Επιτροπή αποφάσισε στις 16 Mαΐου 2000 να μεταρρυθμίσει τη διαχείριση των προγραμμάτων εξωτερικής βοήθειας στο πλαίσιο της συνολικής μεταρρύθμισης της Επιτροπής.

(2) Η εν λόγω απόφαση τόνισε την έλλειψη των ανθρώπινων πόρων που πρέπει να τεθούν στη διάθεση της Επιτροπής για την εφαρμογή της εξωτερικής βοήθειας.

(3) Τα στοιχεία της μεταρρύθμισης που συνδέονται με τους ανθρώπινους πόρους συνίστανται στην επαναδιοργάνωση της διαχείρισης του κύκλου του έργου και σε μια σημαντική αποκέντρωση της διαδικασίας λήψης αποφάσεων πιο κοντά στον τόπο εφαρμογής και σε δραστηριότητες που προορίζονται για τις εξωτερικές αντιπροσωπείες. Στόχος είναι να βελτιωθεί η αποτελεσματικότητά τους όσον αφορά τη διαχείριση της βοήθειας και η ποιότητα των ενεργειών, καθώς και να επιταχυνθούν ο προγραμματισμός, ο προσδιορισμός και η εφαρμογή των προγραμμάτων και των έργων.

(4) Σ´αυτό το πλαίσιο είναι αναγκαίο να ενισχυθούν τόσο οι ανθρώπινοι πόροι όσο και η υλική υποδομή των εξωτερικών αντιπροσωπειών της Επιτροπής.

(5) Σ´αυτήν τη διαδικασία προβλέπεται να καλυφθούν οι δαπάνες για το εν λόγω προσωπικό με τη χρησιμοποίηση μιας αναλογίας των κονδυλίων του τμήματος ΒΑ των δαπανών του προϋπολογισμού που αφορούν τα προγράμματα διαφορετικά από αυτά που προορίζονται για τις περιοχές της Αφρικής, της Καραϊβικής και του Ειρηνικού (ΑΚΕ).

(6) Κατά την περίοδο 2001-2002, θα πρέπει να "αποκεντρωθούν" 13 αντιπροσωπείες της Επιτροπής στα κράτη ΑΚΕ.

(7) Η εσωτερική συμφωνία σχετικά με τη χρηματοδότηση και διαχείριση της κοινοτικής βοήθειας βάσει του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών ΑΚΕ και της Ευρωπαϊκής Κοινότητας και των κρατών μελών της, που υπογράφηκε στις 14 Σεπτεμβρίου 2000, και στο εξής αναφέρεται ως "η εσωτερική συμφωνία του 9ου ΕΤΑ", και ιδίως τα άρθρα 1 παράγραφος 3, 4 και 9, καθορίζει τους χρηματοδοτικούς πόρους για την ενίσχυση των διοικητικών ικανοτήτων των αντιπροσωπειών της Επιτροπής για την εφαρμογή των ενεργειών που χρηματοδοτούνται από το 9ο ΕΤΑ.

(8) Εν αναμονή της έναρξης ισχύος του 9ου ΕΤΑ, οι χρηματοδοτικοί πόροι θα πρέπει να διατεθούν από τους δεδουλευμένους τόκους των κεφαλαίων που έχουν κατατεθεί από τα ΕΤΑ και υπάρχουν σήμερα αδιαχώριστοι στο γενικό ταμείο του ΕΤΑ σύμφωνα με τις διατάξεις των εσωτερικών συμφωνιών του 6ου, 7ου και 8ου ΕΤΑ

ΑΠΟΦΑΣΙΖΕΙ :

Άρθρο 1

Διατίθεται ποσό 23.000.000 ευρώ από τους δεδουλευμένους τόκους των κατατεθειμένων κεφαλαίων του ΕΤΑ στο γενικό ταμείο του ΕΤΑ για τη χρηαμτοδότηση των δαπανών που συνδέονται με την εφαρμογή της διαδικασίας αποκέντρωσης στα κράτη ΑΚΕ, όπως προσδιορίζεται στο άρθρο 2.

Άρθρο 2

Οι πόροι που αναφέρονται στο άρθρο 1 χρησιμοποιούνται για να χρηματοδοτήσουν τους εξής τύπους δαπανών:

(1) Δαπάνες σε σχέση με τον προσδιορισμό, προετοιμασία, διαχείριση, παρακολούθηση, λογιστική, λογιστικό έλεγχο και έλεγχο των ενεργειών βοήθειας της Επιτροπής στις χώρες ΑΚΕ, ιδιαίτερα δαπάνες που συνδέονται με την πρόσληψη και εγκατάσταση στις αντιπροσωπείες εμπειρογνωμόνων και τοπικών υπαλλήλων που θα βοηθήσουν στον χειρισμό αυτών των "αποκεντρωμένων" καθηκόντων και στην παροχή τεχνικής βοήθειας για την "αποκέντρωση" του ηλεκτρονικού λογιστικού συστήματος άμεσης επικοινωνίας (OLAS) της Επιτροπής.

(2) Τα διοικητικά έξοδα στο βαθμό που συνδέονται άμεσα με την αποτελεσματική λειτουργία των προσλαμβανομένων εμπειρογνωμόνων και τοπικών υπαλλήλων, περιλαμβανομένης και της αγοράς εξοπλισμού, της προσωρινής ενοικίασης συμπληρωματικών χώρων γραφείου, των σχετικών δαπανών για τεχνολογία της πληροφορίας και άλλων.

Άρθρο 3

Η παρούσα απόφαση αρχίζει να ισχύει την ημέρα της έγκρισής της.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Πολιτικός (οι) τομέας (εις): Διαχείριση της κοινοτικής βοήθειας ΕΚ/ΑΚΕ

Δραστηριότητα (ες): Ενίσχυση με εξωτερικό προσωπικό στήριξης των αντιπροσωπειών στο πλαίσιο της διαδικασίας αποκέντρωσης με χρηματοδότηση από τους τόκους του ΕΤΑ

Ονομασια της δρασης: δρασεις αποκεντρωσης στις χώρες ακε 2001-2002

1. ΚΟΝΔΥΛΙ (Α)ΤΟΥ ΠΡΟΫΠΟΛΟΓΙΣΜΟΥ (ΩΝ) + ΤΙΤΛΟΣ (ΟΙ): ΤΟΚΟΙ ΤΟΥ ΕΤΑ

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1 Συνολικό κονδύλιο της δράσης: 23 εκατ. ευρώ σε πιστώσεις ανάληψης υποχρεώσεων

2.2 Περίοδος εφαρμογής: Οκτώβριος 2001 - Μάρτιος 2004

2.3 Πολυετής συνολική εκτίμηση των δαπανών:

α) Χρονοδιάγραμμα πιστώσεων ανάληψης υποχρεώσεων/πιστώσεων πληρωμών (χρηματοδοτική παρέμβαση) (πρβλ. σημείο 6.1.1)

Εκατ. ευρώ (στο τρίτο δεκαδικό)

>ΘΕΣΗ ΠIΝΑΚΑ>

β) Τεχνική και διοικητική συνδρομή (ΤΔΣ) και δαπάνες στήριξης (ΔΣ) (πρβλ. σημείο 6.1.2) - Μη κατάλληλη στήλη - Χρηματοδότηση ΕΤΑ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολική χρηματοδοτική επίπτωση των ανθρώπινων πόρων και άλλων δαπανών λειτουργίας(πρβλ. σημεία 7.2 και 7.3) Μη κατάλληλη στήλη- Χρηματοδότηση ΕΤΑ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Λογιστική οργάνωση με το χρηματοδοτικό προγραμματισμό και τις χρηματοδοτικές προοπτικές

[X] Πρόταση συμβατή με τον υπάρχοντα χρηματοδοτικό προγραμματισμό.

Η εν λόγω πρόταση χρειάζεται επαναπρογραμματισμό της σχετικής στήλης των χρηματοδοτικών προοπτικών,

περιλαμβανομένης, ενδεχομένως, προσφυγής στις διατάξεις της διοργανικής συμφωνίας.

2.5 Δημοσιονομική επίπτωση στα έσοδα [12]

[12] Για περισσότερες διευκρινίσεις πρβλ. ξεχωριστή επεξηγηματική σημείωση.

[X] Καμία δημοσιονομική εμπλοκή (αφορά τεχνικές πλευρές σχετικές με την εφαρμογή ενός μέτρου).

Ή

Δημοσιονομική επίπτωση - Το αποτέλεσμα στα έσοδα είναι το εξής:

εκατ. ευρώ (στο πρώτο δεκαδικό)

>ΘΕΣΗ ΠIΝΑΚΑ>

3. ΧΑΡΑΚΤΗΡΙΣΤΙΚΆ ΤΟΥ ΠΡΟΫΠΟΛΟΓΙΣΜΟΥ - ΜΗ ΚΑΤΑΛΛΗΛΗ ΣΤΗΛΗ - ΧΡΗΜΑΤΟΔΟΤΗΣΗ ΕΤΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

- Εσωτερική συμφωνία της 19ης Φεβρουαρίου 1985 για τη χρηματοδότηση και τη διαχείριση των ενισχύσεων της Κοινότητας στο πλαίσιο της τρίτης σύμβασης του Λομέ ΑΚΕ-ΕΟΚ (Λομέ III)

- Εσωτερική συμφωνία της 17ης Αυγούστου 1991 για τη χρηματοδότηση και τη διαχείριση των ενισχύσεων της Κοινότητας στο πλαίσιο της τέταρτης σύμβασης του Λομέ ΑΚΕ-ΕΟΚ (Λομέ IV)

- Εσωτερική συμφωνία της 29ης Μαΐου 1998 για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης του Λομέ ΑΚΕ-ΕΚ (Λομέ IV).

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Ανάγκη κοινοτικής παρέμβασης [13]

[13] Για περισσότερες διευκρινίσεις πρβλ. ξεχωριστή επεξηγηματική σημείωση.

5.1.1 Επιδιωκόμενοι στόχοι

Η προσαρμογή του τρόπου οργάνωσης και αναδιανομής των ευθυνών μεταξύ των κεντρικών υπηρεσιών και των αντιπροσωπειών μέσω της αποκέντρωσης αποτελεί βασική αρχή της δήλωσης γενικής πολιτικής όσον αφορά την ενίσχυση στην ανάπτυξη. Πρέπει να εξυπηρετήσει τον μείζονα στόχο που καθορίστηκε στην ανακοίνωση προς την Επιτροπή σχετικά με τη μεταρρύθμιση της διαχείρισης της εξωτερικής βοήθειας: να βελτιωθούν η ταχύτητα και η ποιότητα της παροχής κοινοτικής βοήθειας.

Ο στόχος της χρηματοδότησης είναι να συμβάλει στο να τεθεί σε λειτουργία, ήδη από το τελευταίο τρίμηνο του 2001 κατά το 2002, η αποκέντρωση της διαχείρισης της κοινοτικής βοήθειας στις χώρες ΑΚΕ, σε 5 αντιπροσωπείες στις ΑΚΕ το 2001 και 8 το 2002.

5.1.2 Διατάξεις σχετικά με την εκ των προτέρων αξιολόγηση

Η Επιτροπή αποφάσισε, στις 16 Μαΐου 2000, να μεταρρυθμίσει τη διαχείριση της ενίσχυσης προς τις τρίτες χώρες και να εντάξει αυτή τη μεταρρύθμιση, ως συνιστώσα, στη γενική μεταρρύθμιση της Επιτροπής.

Επισημάνθηκε η άμεση και αρνητική επίπτωση της έλλειψης προσωπικού στην ταχύτητα και την ποιότητα της παροχής κοινοτικής βοήθειας και ως εκ τούτου πρέπει να καταβληθεί κάθε προσπάθεια ώστε να διορθωθεί αυτή η κατάσταση. Η δεύτερη πλευρά που προβάλλει η μεταρρύθμιση είναι η ανάγκη προσέγγισης προς τον τόπο δράσης κατά τρόπον ώστε να υπάρχει εγγύηση για καλύτερη αποτελεσματικότητα και ιδιοποίηση της βοήθειας.

5.2 Προβλεπόμενες δράσεις και λεπτομέρειες της παρέμβασης του προϋπολογισμού

Το πρόγραμμα ανταποκρίνεται, όσον αφορά τον τρόπο οργάνωσης και αναδιανομής των ευθυνών μεταξύ της κεντρικής υπηρεσίας και των αντιπροσωπειών, στις κατευθύνσεις της πολιτικής ανάπτυξης της Ευρωπαϊκής Κοινότητας, όπως εγκρίθηκαν από το Συμβούλιο και το Ευρωπαϊκό Κοινοβούλιο τον Απρίλιο του 2000.

Η διαδικασία αποκέντρωσης αποβλέπει στο να διευκολύνει την εφαρμογή των έργων και προγραμμάτων στις ενδιαφερόμενες χώρες ΑΚΕ. Πρέπει να συνοδεύεται με ενίσχυση των αντιπροσωπειών όσον αφορά το εξωτερικό βάσει σύμβασης προσωπικό και με ad hoc προσωρινή τεχνική στήριξη στην κεντρική υπηρεσία για την προσαρμογή του ηλεκτρονικού λογιστικού συστήματος, εκτός από την ενίσχυση του μόνιμου προσωπικού της Επιτροπής, το οποίο επιβαρύνει τον προϋπολογισμό της Επιτροπής.

5.3 Λεπτομέρειες εφαρμογής

Οι πιστώσεις θα τεθούν στη διάθεση των υπηρεσιών της Επιτροπής οι οποίες και θα τις διαχειρίζονται στο πλαίσιο της διαδικασίας αποκέντρωσης σύμφωνα με τις διατάξεις του δημοσιονομικού κανονισμού που εγκρίθηκε από το Συμβούλιο στις 16 Ιουνίου 1998 και είναι εφαρμοστέος στη συνεργασία για τη χρηματοδότηση της ανάπτυξης στα πλαίσια της τέταρτης σύμβασης ΑΚΕ-ΕΚ (ΕΕ L 191/53 της 7.7.1998).

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Πλήρης δημοσιονομική επίπτωση για όλη την περίοδο προγραμματισμού

(Ο τρόπος υπολογισμού των συνολικών ποσών που παρουσιάζονται στον παρακάτω πίνακα πρέπει να εξηγηθεί από την κατανομή που παρέχεται στον πίνακα 6.2.)

6.1.1 Χρηματοδοτική παρέμβαση

Πιστώσεις ανάληψης υποχρεώσεων σε εκατ. ευρώ (στο 3ο δεκαδικό)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6.2. Υπολογισμός των εξόδων ανά προβλεπόμενο μέτρο στο τμήμα Β (για όλη την περίοδο προγραμματισμού) [14]-

[14] Για περισσότερες διευκρινίσεις πρβλ. ξεχωριστή επεξηγηματική σημείωση.

(Σε περίπτωση που υπάρχουν αρκετές δράσεις, είναι σκόπιμο να δοθούν, για τα συγκεκριμένα μέτρα που θα ληφθούν για κάθε δράση, οι αναγκαίες διευκρινίσεις όσον αφορά τον υπολογισμό του όγκου και του κόστους των υλοποιήσεων)

Πιστώσεις ανάληψης υποχρεώσεων σε εκατ. ευρώ (στο 3οδεκαδικό)

>ΘΕΣΗ ΠIΝΑΚΑ>

(Αν χρειάζεται, να εξηγηθεί ο τρόπος υπολογισμού)

7. ΕΠΙΠΤΩΣΗ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΑΠΑΝΕΣ ΛΕΙΤΟΥΡΓΙΑΣ (ΣΤΗ ΣΤΑΘΕΡΟΠΟΙΗΜΕΝΗ ΦΑΣΗ ΚΑΙ ΓΙΑ 13 ΑΝΤΙΠΡΟΣΩΠΕΊΕΣ)

7.1. Επίπτωση στους ανθρώπινους πόρους

>ΘΕΣΗ ΠIΝΑΚΑ>

7.2 Συνολική δημοσιονομική επίπτωση των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες και για 13 αντιπροσωπείες σε σταθεροποιημένη φάση.

7.3 ´Αλλες δαπάνες λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της δράσης για 12 μήνες.

(1) Να προσδιοριστεί το είδος της επιτροπής καθώς και η ομάδα στην οποία ανήκει.

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // σε ευρώ

σε έτη

σε ευρώ

(Στον υπολογισμό των αναγκαίων ανθρώπινων και διοικητικών πόρων για τη δράση, οι ΓΔ/υπηρεσίες θα πρέπει να λάβουν υπόψη τις αποφάσεις που έλαβε η Επιτροπή κατά τη συζήτηση προσανατολισμού και έγκρισης του προσχεδίου του προϋπολογισμού (ΕΠΠ). Αυτό σημαίνει ότι οι ΓΔ θα πρέπει να αποδείξουν ότι οι ανθρώπινοι πόροι μπορούν να καλυφθούν στο εσωτερικό της ενδεικτικής εκ των προτέρων χορήγησης που προβλέφθηκε κατά την έγκριση του ΕΠΠ.

Στις εξαιρετικές περιπτώσεις όπου οι αναφερόμενες δράσεις δεν προβλέφθηκαν κατά την προετοιμασία του ΕΠΠ, η Επιτροπή θα πρέπει να αποφασίσει αν και με ποιό τρόπο (τροποποίηση της ενδεικτικής εκ των προτέρων χορήγησης, εκ νέου εκχώρηση ad hoc, διορθωτικός και συμπληρωματικός προϋπολογισμός ή διορθωτική επιστολή στο σχέδιο προϋπολογισμού) μπορεί να γίνει δεκτή η εφαρμογή της προτεινόμενης δράσης.

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Στο πλαίσιο της διαδικασίας αποκέντρωσης όσον αφορά τις αντιπροσωπείες, οι υπηρεσίες της κεντρικής διοίκησης θα πραγματοποιούν κατά καιρούς λογιστικούς έλέγχους για να εξακριβώσουν την ποιότητα της διαχείρισης των αποκεντρωμένων δραστηριοτήτων και ιδίως την τήρηση των διαδικασιών.

8.2. Λεπτομέρειες και περιοδικότητα της προβλεπόμενης αξιολόγησης

Η Επιτροπή θα διαβιβάζει έκθεση δραστηριότητας στην επιτροπή του ΕΤΑ που θα περιλαμβάνει τις χρηματοδοτούμενες ενέργειες στο πλαίσιο της παρούσας πρότασης στο τέλος κάθε έτους.

9. ΜΕΤΡΑ ΚΑΤΑ ΤΗΣ ΑΠΑΤΗΣ

Οι όροι που απαιτούνται πριν από την αποκέντρωση (σύστημα επικοινωνίας υψηλής ασφάλειας, ύπαρξη κατάλληλου πλαισίου διαδικασιών και, ιδίως, κατάλληλη κατάρτιση του προσωπικού) θα αποτελέσουν αντικείμενο, σε καθεμία από τις αντιπροσωπείες, προηγούμενου ελέγχου στο πλαίσιο των αποστολών πιστοποίησης της κεντρικής υπηρεσίας.

Το μνημόνιο συμφωνίας μεταξύ του Δημοσιονομικού Ελέγχου και της υπηρεσίας συνεργασίας EuropeAid προβλέπει τη διοργάνωση τακτικών αποστολών επιτόπου και, στο μέτρο του δυνατού, κοινών με βάση προβλεπόμενο χρονοδιάγραμμα που θα καταρτίζεται κατόπιν συμφωνίας μεταξύ των δύο διευθύνσεων.